പോക്സോ കേസില് മോന്സന്റെ അറസ്റ്റ് രേഖപ്പെടുത്തി കൊച്ചി: പുരാവസ്തു തട്ടിപ്പു കേസിലെ പ്രതി മോന്സണ് മാവുങ്കലിനെ പോക്സോ കേസില് അറസ്റ്റ് ചെയ്തു. കളമശേരി ക്രൈംബ്രാഞ്ച് യൂണിറ്റാണു പോക്സോ കേസില് അറസ്റ്റ് രേഖപ്പെടുത്തിയത്.കേസില് ചോദ്യം ചെയ്യലിനായി മോന്സണിനെ കസ്റ്റഡിയില് വാങ്ങും. മോന്സണിന്റെ കലൂരിലെ സൗന്ദര്യവര്ധക ചികിത്സാ കേന്ദ്രത്തിലെ ജോലിക്കാരിയുടെ മകളെ പീഡിപ്പിച്ചതിനാണ് എറണാകുളം നോര്ത്ത് പോലീസ് പോക്സോ കേസ് രജിസ്റ്റര് ചെയ്തത്. പിന്നീടു കേസ് ക്രൈംബ്രാഞ്ചിനു കൈമാറി. പെണ്കുട്ടിക്ക് ഉന്നത വിദ്യാഭ്യാസം വാഗ്ദാനം ചെയ്തു 2019ല് കലൂരിലെ വീട്ടില് താമസിപ്പിച്ചു പീഡിപ്പിക്കുകയായിരുന്നുവെന്നാണു പരാതി. കലൂരിലെ വീട്ടിലും കൊച്ചിയിലെ മറ്റൊരു വീട്ടിലുംവച്ചു ലൈംഗികമായി ദുരുപയോഗം ചെയ്തു. പെണ്കുട്ടിയുടെ മൊഴിയില് മോന്സണിന്റെ ചില ജീവനക്കാരും പീഡിപ്പിച്ചതായി പറഞ്ഞിട്ടുണ്ട്. കേസില് മോന്സണിന്റെ മേക്കപ്പ്മാന് ജോഷിയേയും അറസ്റ്റ് ചെയ്തു. ഡി.ആര്.ഡി.ഒ. ശാസ്ത്രജ്ഞന്റെ പേരില് വ്യാജരേഖ നിര്മിച്ച കേസില് മോന്സനെ ക്രൈംബ്രാഞ്ച് കസ്റ്റഡിയില് വാങ്ങി ചോദ്യം ചെയ്തു.